钦定古今图书集成/理学汇编/学行典/第244卷 > 张继道
## 钦定古今图书集成/理学汇编/学行典/第244卷 > 张继道

按《无为州志》：张继道，号襟海，七岁能赋词，十六游胶
庠。幼而失母，哀毁若成人，事继母尽孝。万历十七年，
旱荒，家人𫗴粥，日仅再食，自减日食之一，以食亲友
之贫者。长子克俊宦秦中，语之曰：“‘与其使人畏，不若
使人爱’。又曰：‘莫信喜时情，莫纵怒时刑’。”次子克佳为
青州司理，刻为座右铭云：临终赋诗，有“温饱原非今
日计，溺饥独抱古人忧”之句。郡中诸绅士多矜式之。